Nõukogu direktiiv,

11. detsember 1984,

millega muudetakse direktiive 64/432/EMÜ ja 72/461/EMÜ teatavate meetmete kohta seoses suu- ja sõrataudi ja sigade vesikulaarhaigusega

(84/643/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 43 ja 100,

võttes arvesse komisjoni ettepanekut, [1]

võttes arvesse assamblee arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

direktiiv 64/432/EMÜ, [4] viimati muudetud direktiiviga 83/646/EMÜ, [5] sätestab tingimused, mida tuleb täita ühendusesiseseks kauplemiseks ettenähtud elusveiste ja -sigade tervishoiu osas;

liikmesriigid kohaldavad praegu erinevat korda suu- ja sõrataudi tõrje ja vältimise küsimuses; kõikidele liikmesriikidele on tähtis pakkuda nende poolt järgitavast tervishoiupoliitikast olenemata asjakohaseid tagatisi, mis on rangelt vajalikud kuni ajani, mil rakendatakse ühtlustatud meetmed võitluseks suu- ja sõrataudiga;

ühendusesisese elussigadega kauplemise suhtes rakendatavate eeskirjade raames tuleb säilitada teatavad tagatised, mida võidakse nõuda sigade vesikulaarhaiguse osas,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 64/432/EMÜ muudetakse järgmiselt.

1. Artikli 3 lõike 3:

- punkt a jäetakse välja,

- punktid b, c, d ja e muutuvad vastavalt punktideks a, b, c ja d.

2. Artikli 3 lõikes 6:

- punkt a jäetakse välja,

- punktid b ja c muutuvad vastavalt punktideks a ja b.

3. Artikli 3 lõike 7 punkti c kolmandas lauses asendatakse osa "lõike 3 punktide b ja c" osaga "lõike 3 punktide a ja b".

4. Artikli 4 lõiked a ja b asendatakse järgmisega:

"Artikkel 4a

Lisatagatiste osas, mida võidakse nõuda suu- ja sõrataudi ja sigade vesikulaarhaiguse kohta, kohaldatakse järgmist korda:

1. Liikmesriigid, kus ei ole vähemalt kaks aastat esinenud suu- ja sõrataudi, mis ei teosta vaktsineerimist ja ei luba oma territooriumile vähem kui aasta tagasi vaktsineeritud loomi, võivad tuua oma territooriumile elusveiseid ja -sigu järgmistel tingimustel:

A. kui loomad on pärit liikmesriigist, mis vastab samadele kriteeriumidele, tagatis selle kohta, et neid ei ole vaktsineeritud suu- ja sõrataudi vastu;

B. kui loomad on pärit liikmesriigist, kus ei ole vähemalt kahe aasta jooksul esinenud suu- ja sõrataudi, kus loomi vaktsineeritakse ja mis lubab tuua oma territooriumile vaktsineeritud loomi:

a) tagatis selle kohta, et loomi ei ole vaktsineeritud suu- ja sõrataudi vastu;

b) tagatis selle kohta, et veised on reageerinud negatiivselt suu- ja sõrataudi testile, mis on tehtud kõri-neelu kraapemeetodil;

c) tagatis selle kohta, et veised ja sead on reageerinud negatiivselt seroloogilisele testile, mis on tehtud suu- ja sõrataudi antikehade avastamiseks;

d) tagatis selle kohta, et veised ja sead on olnud 14 päeva jooksul isoleeritud ekspordiriigi põllumajandusettevõttes või karantiinilaudas ametliku veterinaararsti järelevalve all. Sel juhul ei tohi ükski vastavalt olukorrale päritoluettevõttes või karantiinilaudas hoitud loom olla vaktsineeritud suu- ja sõrataudi vastu eksportimisele eelnenud 21 päeva jooksul ning ühtegi looma, kes ei ole osa asjaomasest partiist, ei tohi olla toodud samas ajavahemikus põllumajandusettevõttesse ega karantiinilauta;

e) paigutamine 21 päevaks karantiini.

C. Kui loomad on pärit liikmesriigist, kus on vähemalt kahe aasta jooksul esinenud suu- ja sõrataudi:

a) punkti B osutatud tagatised, välja arvatud karantiin päritoluettevõttes;

b) võimalikud lisatagatised, mille kohta tehakse otsus artiklis 120 sätestatud korras.

2. Liikmesriigid, kes teostavad vaktsineerimist ja lubavad vaktsineeritud loomi oma territooriumile, lubavad tuua elusveiseid oma territooriumile järgmistel tingimustel:

a) kui loomad on pärit liikmesriigist, mis vastab samadele kriteeriumidele:

i) tagatis, et aretamiseks ja tootmiseks ettenähtud üle nelja kuu vanused veised peavad vähemalt 15 päeva ja mitte rohkem kui neli kuud enne laadimist olema vaktsineeritud suu- ja sõrataudi viiruse tüvede A, O ja C vastu ekspordiriigi pädeva asutuse kontrollitud ja tunnustatud inaktiveeritud vaktsiiniga;

ii) tagatis, et üle nelja kuu vanused tapmiseks ettenähtud veised peavad vähemalt 15 päeva ja mitte rohkem kui neli kuud enne laadimist olema vaktsineeritud suu- ja sõrataudi viiruse tüvede A, O ja C vastu ekspordiriigi pädeva asutuse kontrollitud ja tunnustatud inaktiveeritud vaktsiiniga; veiste puhul, kes vaktsineeritakse ümber liikmesriikides, kus selliseid loomi vaktsineeritakse igal aastal ja kus need suu- ja sõrataudi nakatumise korral süstemaatiliselt tapetakse, pikendatakse vaktsineerimise kehtivusaega siiski kuni 12 kuuni;

b) kui loomad on pärit liikmesriigist, kus ei ole vähemalt kahe aasta jooksul esinenud suu- ja sõrataudi, kus loomi ei vaktsineerita ja mis ei luba oma territooriumile vaktsineeritud loomi, tagatis selle kohta, et neid ei ole vaktsineeritud suu- ja sõrataudi vastu, ilma et see piirang siiski laieneks loomadele, keda võidi vaktsineerida suu- ja sõrataude vastu enne nende toomist karja, millesse nad saadetakse.

3. Lõikes 1 osutatud liikmesriigid, kui nad täidavad asutamislepingu üldsätteid, võivad lubada oma territooriumile aretamiseks või tootmiseks ettenähtud sigu, kes reageerisid negatiivselt sigade vesikulaarhaiguse antikehade avastamiseks mitte varem kui 30 päeva enne lähetamist tehtud testile.

4. Kui põllumajandusettevõttes tehakse käesolevas artiklis osutatud testid, tuleb lähetatavad loomad isoleerida muudest loomadest kuni nende lähetamiseni.

Käesoleva artikli kohaldamisel võib liikmesriiki käsitada jätkuvalt riigina, kus vähemalt kahe aasta jooksul ei ole esinenud suu- ja sõrataudi, isegi juhul, kui selle territooriumi piiratud osas on avastatud piiratud arvul kõnealuse haiguse puhanguid, tingimusel et sellised puhangud likvideeriti vähem kui kolme kuu jooksul.

Iga kolme aasta järel ja esimest korda kolm aastat pärast artikli 3 esimeses lõigus toodud kuupäeva vaatab nõukogu komisjoni ettepaneku alusel kvalifitseeritud häälteenamusega läbi käesoleva artikli sätted. Läbivaatamine toimub komisjoni aruande alusel, millele on vajadusel lisatud ettepanekud."

5. Artikkel 4c muutub artikliks 4b.

6. Artikli 5 esimeses lauses asendatakse osa "artikli 3 lõike 3 punktis a ja lõike 6 punktis a osutatud" osaga "artikli 4a lõikes 2 osutatud".

7. Artikli 7 lõikes 1:

- punkti A alapunktis a asendatakse "erandina artikli 3 lõike 3 punktist a või lõike 6 punktist a" osaga "erandina artikli 4a lõikest 2".

- punkti B alapunktis a asendatakse "erandina artikli 3 lõike 3 punktist a" osaga "erandina artikli 4a lõikest 2."

Artikkel 2

Direktiivi 72/461/EMÜ artiklisse 12 lisatakse järgmine lõik:

"Lubamaks siiski Iirimaal ja Ühendkuningriigil Põhja-Iirimaa suhtes asendada neile artikli 13 alusel kohaldatav spetsiaalne kord käesolevas direktiivis sätestatud suu- ja sõrataude käsitlevate üldeeskirjadega, jõustavad kaks asjaomast liikmesriikinende järgimiseks vajalikud meetmed hiljemalt 30. septembril 1985."

Artikkel 3

Liikmesriigid jõustavad käesoleva direktiivi järgimiseks vajalikud õigusnormid hiljemalt 31. detsembril 1984 ning teatavad sellest viivitamata komisjonile.

Iirimaale ja Ühendkuningriigile jääb siiski Põhja-Iirimaa suhtes täitmiseks aega kuni 30. septembrini 1985. Kuni nimetatud kuupäevani on neil lubatud säilitada liikmesriikidest oma territooriumile aretamiseks, tootmiseks ja tapmiseks ettenähtud veiste importimisel oma siseriiklikud eeskirjad suu- ja sõrataudivastase kaitse kohta, kui nad samal ajal täidavad asutamislepingu üldsätteid.

Artikkel 4

Käesolev direktiiv on adresseeritud liikmesriikidele.

Brüssel, 11. detsember 1984

Nõukogu nimel

eesistuja

A. Deasy

[1] EÜT C 122, 5.5.1984, lk 7.

[2] EÜT C 172, 2.7.1984, lk 185.

[3] EÜT C 248, 17.9.1984, lk 16.

[4] EÜT 121, 29.7.1964, lk 1977/64.

[5] EÜT L 360, 23.12.1983, lk 44.

--------------------------------------------------